CELEX: 32020R2226
Language: da
Date: 2020-12-23 00:00:00
Title: Europa-Parlamentets og Rådets forordning (EU) 2020/2226 af 23. december 2020 om visse luftfartssikkerhedsaspekter for at tage højde for udløbet af den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EØS-relevant tekst)

28.12.2020   
               
               
                  DA
               
               
                  Den Europæiske Unions Tidende
               
               
                  L 437/97
               
            
         EUROPA-PARLAMENTETS OG RÅDETS FORORDNING (EU) 2020/2226
         af 23. december 2020
         om visse luftfartssikkerhedsaspekter for at tage højde for udløbet af den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
         (EØS-relevant tekst)
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter høring af Det Europæiske Økonomiske og Sociale Udvalg,
         efter høring af Regionsudvalget,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (2) (»udtrædelsesaftalen«) blev indgået af Unionen ved Rådets afgørelse (EU) 2020/135 (3) og trådte i kraft den 1. februar 2020. Den overgangsperiode, der er fastsat i udtrædelsesaftalens artikel 126 (»overgangsperioden«), i hvilken EU-retten fortsat finder anvendelse på og i Det Forenede Kongerige Storbritannien og Nordirland (Det Forenede Kongerige) i overensstemmelse med udtrædelsesaftalens artikel 127, udløber den 31. december 2020.
                  
               
                     (2)
                  
                  
                     Hovedformålet med Europa-Parlamentets og Rådets forordning (EU) 2018/1139 (4) er at fastlægge og opretholde et højt og ensartet sikkerhedsniveau for luftfart i Unionen. Med henblik herpå er der etableret en ordning med certifikater for en række luftfartsaktiviteter, der tager sigte på at nå det krævede sikkerhedsniveau og muliggøre den nødvendige kontrol og gensidige anerkendelse af udstedte certifikater.
                  
               
                     (3)
                  
                  
                     På luftfartssikkerhedsområdet kan konsekvenserne for certifikater og godkendelser af, at der ved udløbet af overgangsperioden ikke er indgået en aftale, der fastlægger de nye forbindelser vedrørende luftfartssikkerhed mellem Unionen og Det Forenede Kongerige, imødegås af mange af de berørte parter ved, at de træffer forskellige foranstaltninger. Disse foranstaltninger omfatter overførsel til en civil luftfartsmyndighed i en af medlemsstaterne og en anmodning før overgangsperiodens udløb om, at Den Europæiske Unions Luftfartssikkerhedsagentur (»agenturet«) udsteder et certifikat, der får virkning fra dagen efter overgangsperiodens udløb.
                  
               
                     (4)
                  
                  
                     For visse certifikater er det imidlertid nødvendigt at indføre specifikke foranstaltninger for at imødegå konsekvenserne af udløbet af overgangsperioden. Det er navnlig tilfældet for konstruktionscertifikater, der er udstedt af agenturet inden overgangsperiodens udløb til konstruktionsorganisationer med deres hovedforretningssted i Det Forenede Kongerige, eller af sådanne konstruktionsorganisationer, som agenturet har godkendt. Indtil nævnte dato varetog agenturet konstruktionsstatens funktioner og opgaver i henhold til konventionen angående international civil luftfart og bilagene dertil på vegne af Det Forenede Kongerige som fastsat i artikel 77, stk. 1, i forordning (EU) 2018/1139. Efter udløbet af overgangsperioden vil konstruktionsstatens funktioner og opgaver for så vidt angår Det Forenede Kongerige blive varetaget af Det Forenede Kongeriges civile luftfartsmyndighed. For at tage højde for denne ændring har Det Forenede Kongerige vedtaget lovgivning, som anser konstruktionscertifikater, der er udstedt før overgangsperiodens udløb, for at være udstedt i henhold Det Forenede Kongeriges lovgivning med virkning fra overgangsperiodens udløb.
                  
               
                     (5)
                  
                  
                     Det er nødvendigt med specifikke foranstaltninger fra Unionens side for så vidt angår luftfartøjer, der er registreret i Unionen, for at sikre, at de konstruktioner, der var omfattet af sådanne konstruktionscertifikater, fortsat er omfattet af konstruktionscertifikater i henhold til forordning (EU) 2018/1139 efter overgangsperiodens udløb. De specifikke foranstaltninger bør gøre det muligt for de berørte luftfartøjsoperatører fortsat at anvende det pågældende materiel. Det bør derfor fastsættes, at agenturet eller eventuelt konstruktionsorganisationer, som agenturet har godkendt, anses for at have udstedt konstruktionscertifikaterne for disse konstruktioner med virkning fra dagen efter overgangsperiodens udløb. Forordning (EU) 2018/1139 og de relevante kommissionsretsakter omhandler sådanne konstruktionscertifikater, der er udstedt på det grundlag, at det pågældende luftfartøj er registreret i en medlemsstat, selv om konstruktionsstaten er et tredjeland.
                  
               
                     (6)
                  
                  
                     Det er nødvendigt at præcisere, at disse konstruktionscertifikater er omfattet af de relevante regler fastsat i forordning (EU) 2018/1139 og de relevante gennemførelsesretsakter og delegerede retsakter, der er vedtaget i henhold dertil eller i henhold til Europa-Parlamentets og Rådets forordning (EF) nr. 216/2008 (5), navnlig dem, der vedrører konstruktionscertificering og obligatoriske oplysninger om vedvarende luftdygtighed.
                  
               
                     (7)
                  
                  
                     I betragtning af den hastende karakter som følge af overgangsperiodens udløb bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (8)
                  
                  
                     Målet for denne forordning, nemlig opretholdelsen af et højt og ensartet sikkerhedsniveau for luftfart i Unionen, kan ikke i tilstrækkelig grad opfyldes af medlemsstaterne, men kan på grund af dens omfang og virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
                  
               
                     (9)
                  
                  
                     Denne forordning bør træde i kraft hurtigst muligt og bør finde anvendelse fra dagen efter overgangsperiodens udløb, medmindre en aftale mellem Den Europæiske Union og Det Forenede Kongerige, der regulerer de aspekter af luftfartssikkerhedsområdet vedrørende konstruktionscertifikater, som er behandlet i denne forordning, er trådt i kraft eller finder midlertidig anvendelse senest på nævnte dato —
                  
               VEDTAGET DENNE FORORDNING:
         
            Artikel 1
            Genstand og anvendelsesområde
            
               1.   For at tage højde for udløbet af overgangsperiode fastsættes der ved denne forordning særlige bestemmelser for visse luftfartssikkerhedscertifikater, der er udstedt i henhold til forordning (EF) nr. 216/2008 eller (EU) 2018/1139 til fysiske og juridiske personer, som har deres hovedforretningssted i Det Forenede Kongerige.
            
            
               2.   Denne forordning finder anvendelse på de konstruktionscertifikater, der er opført i bilaget, og som er gyldige på dagen før datoen for denne forordnings anvendelse, og som er udstedt af agenturet til fysiske eller juridiske personer, der har deres hovedforretningssted i det Forenede Kongerige, eller af en konstruktionsorganisation, der har sit hovedforretningssted i Det Forenede Kongerige.
            
            
               3.   Denne forordning finder kun anvendelse på luftfartøjer, der er registreret i Unionen.
            
         
         
            Artikel 2
            Definitioner
            Med henblik på anvendelsen af denne forordning finder de relevante definitioner i forordning (EU) 2018/1139 og i de delegerede retsakter og gennemførelsesretsakter, der er vedtaget i henhold til nævnte forordning og i henhold til forordning (EF) nr. 216/2008 anvendelse.
         
         
            Artikel 3
            Certifikaternes gyldighed
            De konstruktionscertifikater, der er omhandlet i artikel 1, stk. 2, anses for med virkning fra den i artikel 5, stk. 2, omhandlede dato at være udstedt:
            
                        1)
                     
                     
                        af agenturet for så vidt angår certifikater, der er omhandlet i artikel 1, stk. 2, som var udstedt af agenturet
                     
                  
                        2)
                     
                     
                        af en organisation, der er godkendt af agenturet, for så vidt angår certifikater, der er omhandlet i artikel 1, stk. 2, om var udstedt af en konstruktionsorganisation, der er godkendt af agenturet.
                     
                  
         
            Artikel 4
            Regler og forpligtelser vedrørende certifikater omfattet af artikel 3
            
               1.   De certifikater, der er omfattet af denne forordnings artikel 3, er underlagt de regler, der gælder for dem i henhold til forordning (EU) 2018/1139 og de relevante gennemførelsesretsakter og delegerede retsakter, der er vedtaget i henhold til nævnte forordning eller i henhold til forordning (EF) nr. 216/2008, navnlig Kommissionens forordning (EU) nr. 748/2012 (6).
            
            
               2.   Agenturet har de beføjelser, det er fastlagt i forordning (EU) 2018/1139 og i de relevante gennemførelsesretsakter og delegerede retsakter, der er vedtaget i henhold til nævnte forordning eller i henhold til forordning (EF) nr. 216/2008, for så vidt angår enheder, der har deres hovedforretningssted i et tredjeland.
            
         
         
            Artikel 5
            Ikrafttræden og anvendelse
            
               1.   Denne forordning træder i kraft dagen efter offentliggørelsen i Den Europæiske Unions Tidende.
            
            
               2.   Denne forordning finder anvendelse fra dagen efter den dag, hvor EU-retten ophører med at finde anvendelse på og i Det Forenede Kongerige, jf. udtrædelsesaftalens artikel 126 og 127.
            
            
               3.   Denne forordning finder ikke anvendelse, hvis en aftale mellem Unionen og Det Forenede Kongerige, der regulerer de aspekter af luftfartssikkerhedsområdet vedrørende konstruktionscertifikaterne omhandlet i artikel 1, stk. 2, i denne forordning, er trådt i kraft eller eventuelt midlertidigt finder anvendelse senest på den dato, der er omhandlet i nærværende artikels stk. 2.
            
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. december 2020.
            
               
                  På Europa-Parlamentets vegne
               
               D. M. SASSOLI
               
                  Formand
               
            
            
               
                  På Rådets vegne
               
               M. ROTH
               
                  Formand
               
            
         
         
            (1)  Europa-Parlamentets holdning af 18.12.2020 (endnu ikke offentliggjort i EUT) og Rådets afgørelse af 22.12.2020.
         
            (2)  EUT L 29 af 31.1.2020, s. 7.
         
            (3)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
         
            (4)  Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og Europa-Parlamentets og Rådets direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (EUT L 212 af 22.8.2018, s. 1).
         
            (5)  Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (EUT L 79 af 19.3.2008, s. 1).
         
            (6)  Kommissionens forordning (EU) nr. 748/2012 af 3. august 2012 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (EUT L 224 af 21.8.2012, s. 1).
      
      
         
            BILAG
            
               LISTE OVER CERTIFIKATER SOM OMHANDLET I ARTIKEL 1
            
            
                     
                        1.
                     
                     
                        Kommissionens forordning (EU) nr. 748/2012 (1), bilag I, del 21, sektion A, subpart B (typecertifikater og begrænsede typecertifikater)
                     
                  
                     
                        2.
                     
                     
                        Forordning (EU) nr. 748/2012, bilag I, del 21, sektion A, subpart D (ændringer af typecertifikater og begrænsede typecertifikater)
                     
                  
                     
                        3.
                     
                     
                        Forordning (EU) nr. 748/2012, bilag I, del 21, sektion A, subpart E (supplerende typecertifikater)
                     
                  
                     
                        4.
                     
                     
                        Forordning (EU) nr. 748/2012, bilag I, del 21, sektion A, subpart M (reparationer)
                     
                  
                     
                        5.
                     
                     
                        Forordning (EU) nr. 748/2012, bilag I, del 21, sektion A, subpart O (ETSO-godkendelser (European Technical Standard Order))
                     
                  
                     
                        6.
                     
                     
                        Forordning (EU) nr. 748/2012, bilag I, del 21, sektion A, subpart J (konstruktionsorganisationsgodkendelse).
                     
                  
               (1)  Kommissionens forordning (EU) nr. 748/2012 af 3. august 2012 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (EUT L 224 af 21.8.2012, s. 1).